91-årige Karlo Jul Lauritsen frygter at få besøg af hjemmerøvere igen, men vil ikke flytte fra sit fødehjem.

Mandag aften blev Karlo Jul Lauritsen slået gul og blå. Han blev i sit hjem mellem Bording og Ikast udsat for et hjemmerøveri, der udviklede sig til et voldeligt overfald.

Det var to mænd i starten af tyverne, der overfaldt den 91-årige mand, der bor alene i sit fødehjem. Hans hænder blev bundet, og han fik flere knytnæveslag i hovedet.

Han er bange for, at det sker igen, men han har ikke tænkt sig at flytte.

- Jeg har været her så længe. Jeg vil komme til at savne det hele, siger Karlo Jul Lauritsen.

Karlo Jul Lauritsen blev efter overfaldet indlagt på Herning Sygehus, og han er en lille uge efter overfaldet stadig blå flere steder.

Han gav dog de to overfaldsmænd kamp til stregen. Den 91-årige prøvede blandt andet at kæmpe imod ved at nikke dem en skalle, efter de havde fået fat i ham, og kampen trak tænder ud hos begge parter.

- Han blev også træt, det kunne jeg da nemt mærke, siger han.

Gerningsmændene er stadig på fri fod, og politiet tager imod oplysninger om overfaldet på telefon 114.